蒙成大亨分送紫蘇且以前書有戲謔語垂示解嘲輙次元韻
作者：綦崇禮
朝代：宋

paragraphs: 先生昔爲吏，敏政便劇繁。
利刅無錯節，大邑如烹鮮。
民曹與廷尉，衆紛常裕然。
胡爲棄九卿，歲晚來灌園。
分陰在所惜，寸地不忍閑。
草木苟有用，豈憚遠移根。
從來憂世心，中懷百慮煎。
栽梅期鼎實，無取寒花妍。
植竹待威鳯，肯羡冥鴻騫。
此志未云遂，亦足留風烟。
山泉釀賢聖，艶曲聼嬋娟。
引酌梅竹下，醉臥雲峰前。
何以解其酲，玉笋捧甌圓。
香泛紫蘇飲，醒心清可憐。
洗滌麴糵昏，還觀神明全。
先生得此物，手種當春天。
耘培供採掇，內熱常得痊。
云何失滋茂，無乃人力愆。
因疑課督功，多稼移大田。
循例猶見分，乞隣問東阡。
不耐作戲語，解嘲來巨篇。
珠玉隱光彩，入城驚市廛。
風霜已落木，洞户宜垂氈。
何當擁爐夜，一樽同笑言。